એ વિચારવા લાગ્યો, ‘મારા રાજ્યમાં સામાન્ય પ્રજાજન પણ ન્યાય, નીતિ અને હકની આટલી ઊંડી સમજ ધરાવે છે તે મારા માટે તેમજ રાજ્ય માટે ગૌરવની બીના છે. આ વૃદ્ધા પાસે તો હું દંભી ઠર્યો. આવા વિચારો ધરાવવા બદલ હે પ્રભુ ! તું મને માફ કરી દેજે.’ એ પ્રગટ રૂપા વૃદ્ધાને કહેવા લાગ્યો, ‘ઓ રૂપા માતા, હકના રોટલાની હકીકત મને સમજાવી મારા પર મોટો ઉપકાર કર્યો છે. આવી ઝીણવટભરી દષ્ટિ દરેક કાર્ય વખતે રખાય તો અજાણપણે પણ અનર્થ ન આચરાઈ જાય. આ અડધો રોટલો તો પરિશ્રમની પાવક પ્રસાદી છે.’ આમ કહી અડધો રોટલો આરોગી રાજા વૃદ્ધાને વંદન કરી પોતાના મહેલે પાછો ફર્યો.